Izvješće o nastupima na 10. Smotri muških pjevačkih skupina Hrvatske,
Ivanić Grad, 12. studenoga 2011. godine
Kad jedna manifestacija uspije održati desetogodišnji kontinuitet, a da pri tome svake godine donese nešto novo i zanimljivo te tako postane značajnim faktorom u razvoju tog segmenta tradicijske kulture, onda možemo govoriti o uspješno zamišljenoj i realiziranoj, dokazanoj ideji. Dakle, 10. puta za redom Ivanić grad je bio domaćinom, vrsnim organizatorom i realizatorom, sad već poznate Smotre muških pjevačkih skupina Hrvatske. Deset godina profiliranih kroz prepoznatljive image smotre – lokacija nastupa (mala dvorana Pučkog otvorenog učilišta u Ivanić Gradu), broj i vrsnoća skupina koje nastupaju, dužina trajanja programa. Stručni odbor smotre potvrdio je, nakon prilično traženja, prvu subotu nakon blagdana Svih svetih kao optimalan termin održavanja smotre. Svim ljubiteljima tradicijske glazbe, one vokalne, sada je već poznato da je početak studenog, vrijeme oko Martinja, oko rođendana ansambla Lado, rezervirano za susret, smotru, u Ivanić Gradu. Na smotri je nastupilo deset pjevačkih (muških) skupina - sve najavljene i u programskoj knjižici predstavljene pjevačke skupine. Program je trajao kao i prijašnjih godina – sat i pol, što je optimalna mjera jednog ovakvog koncertnog programa. I ove godine organizator je pri selekciji vodio računa o raznovrsnosti predstavljenih stilova i žanrova koje u tradicijskoj glazbi poznaje hrvatske kultura, pa je i njihova raznovrsnost, uz zavidnu kvalitetu, bila također razlogom potpunog doživljaja glazbe koja je zaista prošla u trenu. 
Deseta obljetnica ne bi prošla tek tako u svečarskom tonu da smotra nema izuzetno kvalitetnu organizaciju. Mislim da je potrebno istaknuti važnost koju predstavlja ozbiljan i uspješan organizator lokalnih amaterskih događanja. Glavnim razlogom uspješna održavanja i kontinuiteta smotre u Ivanić Gradu u predstavljanju vrhunskih tradicijskih vokalnih glazbenih fenomena, razlogom opstanka i profiliranja smotre, stručni odbor nalazi u vrlo predanom i uspješnom organizatoru - KUD «Ogranak Seljačke sloge» iz Posavskih Brega na čelu s predsjednikom, gospodinom Josipom Srakom. Zadovoljstvo je surađivati s organizatorom koji sve primjedbe i savjete prihvaća s potpunom odgovornošću nastojeći ih uvrstiti ili ispraviti u organizaciju programa koji će se održati naredne godine. Ovdje se ne radi o pripremama koje neposredno prethode održavanju smotre nego je riječ o cjelogodišnjem kontinuiranom radu. Stručni odbor prati događanja na terenu, predlaže odabir organizatoru koji poziva gostujuće pjevačke skupine. Sugestije stručnog odbora za odabir vokalnih skupina pravovremeno su upućene zainteresiranim izvođačima, obaviješteni su mediji, organiziran prostor, logistika prije i poslije nastupa, osigurano mjesto za spavanje skupina koje dolaze iz udaljenih krajeva, sastavljena i izdana programska knjižica.

Isto tako, ova je godina obilježena pripremom audio izdanja koje bi se tijekom sljedeće godine trebalo realizirati. Radi se o nosaču zvuka na kojem će biti predstavljeni zanimljivi i uspješni nastupi (izbor) pjevačkih skupina koje su na prethodnih 10. godina nastupale na smotri u Ivanić Gradu. Audio zapisi su to Hrvatskog radija čiji djelatnici Maja Martinec ali i član stručnog odbora Ivica Ivanković, brižno bilježe. Nosač zvuka (CD) biti će konkretan trag života manifestacije kroz koju je u proteklih 10 godina prošlo 90tak pjevačkih skupina. Jedini koji su nastupili na svim smotrama domaćini su (Posavec, Ivanić Grad), nekoliko skupina po par puta a ostali samo jednom. Ni ovaj program a ni održavanje smotre, prema riječima organizatora, ne bi bili mogući bez stalne potpore pokrovitelja - odjela za kulturu Zagrebačke županije, grada Ivanić grad i Pučkog otvorenog učilišta u Ivanić Gradu. Riječi razumijevanja i podrške mogle su se čuti na samom početku programa kada je gradonačelnik Ivanić Grada, gospodin Boris Kovačić, biranim riječima pozdravio prisutne i tako otvorio 10. jubilarnu smotru muških pjevačkih skupina. Smotru je vodila domaća voditeljica, vrlo simpatično s napomenom da bi malo bolja, ozbiljnija priprema ipak bila potrebita u realiziranju ovakvog događaja. Skupine dolaze iz raznih područja, pa bi pravilno čitanje lokaliteta iz kojih dolaze, naslova napjeva koje izvode i ostalih generalija trebalo biti korektnije. Spontanost u vođenju programa je dobra kvaliteta ali ne i jedina potrebita za realizaciju dobrog programa!  

Smotri ni ove godine nisu prisustvovali činovnici resornog Ministarstva, koje u pojedinim segmentima i financira manifestaciju, kao ni predstavnici Hrvatskog sabora kulture koji bi upravo na ovoj manifestaciji mogli dobiti uvid u stanje na terenu. Ističem ovu činjenicu iz razloga što je proteklih nekoliko godina svjetska javnost prepoznala veličinu i vrsnost hrvatskih tradicijskih glazbenih stilova i žanrova što bi bilo potrebno od strane rukovodećih prepoznati, potaknuti pa u krajnjem slučaju i pošteno iskoristiti u promocijske svrhe. Lista zanimljivih stilova i žanrova je impozantna (ganga, ojkanje, klapsko pjevanje, glagoljaško pjevanje, bećarac, kanat na tanko i debelo, bugarenje, rozganje, orzenje)  na čelu s kanatom na tanko i debelo (UNESCO – monument, a master piece of traditional culture) te ojkanjem koje se nalazi i na UNESCO-voj svjetskoj listi ugroženih primjera nematerijalne tradicijske kulture. 


Kraj izvješća je posvećen izvođačima bez kojih sve ovo navedeno ne bi bilo moguće ostvariti. I ove godine naši su pjevači pokazali kako se na pravi način čuva svoja tradicija, kako se ta tradicija s ponosom prenosi i predstavlja. Među svim kvalitetnim nastupima moram spomenuti nastup pjevača (gangaša) iz susjedne nam Bosne i Hercegovine (Grude) jer je upravo predstavljanje vokalnih stilova koji pronose Hrvati u diaspori bio jednim od prošlogodišnjih prijedloga koji je naš vrijedni domaćin realizirao. Na kraju, možda je ipak potrebno istaknuti da su koncert završili „profesionalci“ članovi državnog ansambla Lado, u posljednjih dvadesetak godina nositelji scenskog-koncertnog predstavljanja tradicijske vokalne glazbe. Kao promotori sveg kvalitetnog i zanimljivog što se u hrvatskoj tradicijskoj, vokalnoj, kulturi može prepoznati. Vokalisti su i ovom prilikom pokazali da bez velike volje i ljubavi, angažiranosti i upornog rada (a to je upravo karakteristika pristupa vrsnih izvođača – nositelja tradicije) nije moguće kvalitetno pjevati. Stoga zahvaljujući njima na zaista impresivnom nastupu, koji je samo bio vrhunac izvrsnih prethodnica, čestitam domaćinu na obljetnici sa željom da sljedeća smotra bude još zanimljivija, popraćena promocijom (novog) nosača zvuka.  
O NASTUPIMA POJEDINIH MUŠKIH PJEVAČKIH SKUPINA:
1. Komorni muški zbor KUD-a "Posavac", Ivanić Grad

(14 pjevača + klavirist - dirigent) 

Čestitke domaćinima za svih deset godina nastupanja na smotri. I ove godine obradovali su nas zanimljivim napjevima i izvedbama. Kao i do sada dirigent je uz sviranje na klaviru (kao na probi) predvodio pjevanje svojih pjevača. 

Cviće moje – četveroglasni slog uz pratnju klavira, dinamički dobro zamišljeno, primjeren aranžman no ne baš uvjerljivo izvedeno (dikcija, balans glasova, jačina -  prilično neuvjerljivo i nemoćno, pogotovo u gornjim dionicama). 
Jesen stiže dunjo moja - čvrst početak, s mnogo više  poleta i zanosa. Za razliku od glasnijih dijelova kompozicije, izvedba tiših (piano) dijelova nije toliko uvjerljiva. Ipak činjenica je da ovu pjesmu doživljavaju prisnije pa je i sama izvedba uvjerljivija. 

Još jednom veliko hvala za sve dosadašnje nastupe na smotri. 

2. Kulturno-umjetničko društvo "Ogranak selječke sloge", Posavski bregi (5 pjevača) 

Oj devojko Maro -  po starinski; prošle smo godine komentirali da je lijepo ponovno vidjeti prave domaćine ovog susreta. Spomenuli smo i vrsnog počimatelja, neprepoznavanje stila (mladi) i neuvjerljivost – neuigranost koja se može „izliječiti“ isključivo sistematskim i upornim radom. On se u međuvremenu nije dogodio pa smo dobili jedno zanimljivu izvedbu (prošlogodišnji, ponovljeni napjev) kojoj tek predstoji pravi radi i dokazivanje. 
Oj Savice, tija vodo ladna – dobar pokušaj, ali isto tako neuigrano, troglas – pokušaj slaganja, balansiranja glasova. Recept za njihov uspješniji nastup je frekventnije druženje, pjevanje. Taj lijek rješava sve probleme. 

 3. Muška pjevačka skupina „Panjevi“, Privlaka (8 pjevača)

Korektan i kvalitetan nastup skupine iz Privlake. Ako se uzme u obzir vrijeme koje je proteklo od osnivanja ove skupine onda sve pohvale idu organizatoru i voditelju skupine. Ovo nije prvi put da don Vladimir Delić „ostavlja trag“ u župama u kojima obnaša dužnost župnika. Svaka čast na trudu i upornosti!
Jabuka se od milosti daje (narodna) – dva počimatelja, na dvije strane – zanimljiv koncept; Dobri počimatelji predvode pjevanje skupine. Glasovi koji prilažu preoprezni, školski točni što ne ostavlja dojam vrhunske nego dobre izvedbe. No, u ovoj fazi postojanja i ovo je dobar rezultat.

Divojka Mara žito je žela (narodna)  - troglas s kojim se „bore“. To je segment na kojem treba raditi – slaganje drugog i trećeg glasa jer počimatelji svoj posao odrađuju besprijekorno. Ponekad nije dobro ni „forsirati“ treći glas u napjevima koji mogu sasvim dobro i uvjerljivo zvučati u dvoglasu. Nedostaje čvršća fuzija i intonativna sigurnost koja bi zasigurno ostavila još bolji dojam ovom korektno otpjevanom napjevu. 

Di su cure ponosne (tekst i glazba: Josip Valentić) – homofono troglasje. Dobro izgovoren tekst, veselo, angažirano, živo pjevanje, čvrsti ritam. Dodani treći glas nije baš najlogičnije pridodan pa to na trenutke predstavlja problem pri slaganju glasova. Ono što su u potpunosti uspjeli je prenijeti dio duha svojeg kraja na publiku koja ih je lijepo pozdravila. U cijelosti, sasvim solidan nastup skupine iz Privlake. Čestitam!

4. Kulturno-umjetničko društvo „Brinje", Brinje (6 pjevača)
Ojkalica –pjevanje po ličku uz pratnju dangubice; dobar istaknuti pjevač, dobro slaganje glasova, opušteno, čisto prirodno s puno osjećaja za mjeru i balans među glasovima. Čvrsto pjevanje na bas, dvoglasno u kojem prvi glas suvereno vodi melodijsku liniju dok ostali glasovi u jedinstvenoj harmoniji prilažu vrsnoj izvedbi tradicijske pjesme.

Liko moja tamburice stara – napjev uz dangubicu u čvršćem ritmu, drugi počimatelj, mladi počimatelj, slične ili iste karakteristike kao i kod prethodnog napjeva.
Preko Kapele – zašto ponovno tambura?!? čovjek super svira ali nakon dva napjeva treći postaje pomalo dosadan…

Sve pohvale za nastup pjevačke skupine iz Brinja. Ono što je moguće primijetiti je nedostatak „velikih“ nastupa poput ovog. Takva praksa dala bi pjevačima još više sigurnosti i opuštenosti pri predstavljanju svoje glazbene tradicije. Isto tako potrebno je voditi više računa o raznovrsnosti izvedbe (dangubica). Neka ovaj nastup bude poticaj skupini za istraživanje, uvježbavanje i prikazivanje starijih, arhaičnih načina pjevanja svojeg kraja (rozganje, samačko čobansko, svatovsko…).
5. Kulturno-umjetničko društvo “Desinec”, Desinec (11 pjevača)

Stal se jesem rano jutro – vrlo neobičan početak napjeva - neobično da drugi glas započima napjev, to jednostavno u tradiciji ne stoji. Isto se odnosi i na intonaciju - moramo znati da je u tradicijskom pjevanju (muškom) ideal uvijek bio pokazati zvonki, čvrsti, visoki glas pjevača koji započima, prema tom razmišljanju ovo je vrlo nisko započeto iako su pjevači imali intonaciju za početak što znači da su naučeni tako nisko pjevati. Na drugu stranu, izvedba je bila čvrsta, sigurna i uvjerljiva iako smatram da bi uz poštivanje navedenog bila još uvjerljivija i tako publici zanimljivija.  
Lepa moja goro zelena – bolja izvedba, započima gornji glas – počimatelj. Angažiranije pjevanje, čvrsto i sigurno dvoglasno pjevanje, iskrenije, balansirani dvoglas, razumljivo. Po reakciji publike mogli ste osjetiti da je ovaj napjev bolje prihvaćen kako zbog kvalitetnije tako i zbog prisnije, opuštenije izvedbe.
6. Hrvatsko kulturno-umjetničko društvo „Sveta Kata“, Grude, BiH; 

 (nastup u dva navrata, dvije ekipe po 4 pjevača)

Evo gange za sve dobre ljude što se piva na radio Grude…

Sa' ću jednu zapjevati gangu da se čuje u Ivanić gradu…

Gangaši iz Gruda na najbolji su način predstavili svoju tradiciju – vrhunskim izvedbama. Po reakciji publike bilo je očito da su počašćeni njihovim nastupom ali isto tako i ugodno iznenađeni načinima izvedbe. Nastup su započeli improviziranjem stihova koji pozdravljaju domaćina, što je također jedna od vrsnih odlika istinskih tradicijskih pjevača. 
Vrhunska izvedba izvrsnih pjevača koji cijeli život "žive" svoju glazbu, glazbu koja u današnjim glazbenim prilikama predstavlja apsolutni odmak u nešto nepoznato, nekonvencionalno ali uvjerljivo kako izvođačima koji to na vrhunski način izvode tako i krugu publike koji za ovu vrstu glazbe, a ovu vrstu glazbovanja imaju sve estetske predispozicije za prepoznavanje kvalitetne izvedbe kakva je upravo bila ova večerašnja izvedba.
7. Kulturno-umjetničko društvo “Košutarica”, Košutarica, Jasenovac (muška pjevačka skupina, 8 pjevača)

 Osu se nebo zvijezdama -  moćni glas počimatelja, visoka intonacija,mladi i stariji počimatelj, dvije boje, slaganje glasova, „do neba“, izvrsno, angažirano…
Svatovac- izvrsna atmosfera, treći počimatelj, mladi glas, mladi pjevači, dobri, rade ono što vole, što znaju i to se osjeti, svaka čast, za svaku pohvalu… 

Po mojim komentarima možete zaključiti da me je Vaša izvedba više nego ugodno iznenadila. Impresivno je bilo Vaše komuniciranje glasovima, pjevanje koje su predvodili zanimljivi pjevački glasovi. Svaki od istaknutih pjevača na svoj način doživljava i prezentira svoje glasovne mogućnosti što je ostatak pjevačke skupine dobro prepoznao i na pravi način glasovno priložio. Impresionira spoj pjevačke mladosti i ozbiljnosti koji se kroz boje glasova pretapa u prepoznatljivu zajedničku harmoniju. Čestitam!
8. Župni crkveni pučki pjevači Vid – Metković (10 pjevača)

Virovanje – više pjevača, kantadura, koji započinju i zbor koji im odgovara; posebne boje, ukrasi načini izvedbe počimatelja, razumljivo, čvrsto puno energije, iskreno, jedan od bisera hrvatske pučke crkvene pjevane tradicije, jaka koliko i njihova vjera koju su im u sveti zavjet ostavili njihovi preci. 
Svetoj žrtvi uskrsnici – ovo je sad hit, koji s njima i publika pjeva…
Tebe Boga hvalimo – posebno svečano, izvrsne kadence, jako dobri zapjevi, tri napjeva slična a opet toliko posebna. Uvjerljive izvedbe…  
U vremenu kad se pod „napredak“ podrazumijeva napuštanje konvencionalnih načina komunikacije i prihvaćanje globalnih, standardnih načina komuniciranja, pučko crkveno pjevanje postaje „endemom“ svoje vrste. Pjevanje bez pratnje glazbala na lokalnom dijalektu, otvorenim grlenim pjevanjem kakav je poznat u tradiciji ovog kraja postaje izuzetno vrijedna tradicija koju će pjevači iz Vida ostaviti u zalog svojim nasljednicima. Što istaknuti kod njihova nastupa? Izuzetne solističke glasove predvodnika koji „gonu“- predvode pjev, čvrste glasove koji im se u tome pridružuju ili zajedništvo navedenog prepoznato u izbalansiranoj harmoniji kojoj i uzdasi i glisanda, zanimljivi načini ornamentiranja, bogata agogika, prilažu savršenosti glazbenog doživljaja. Za svaku pohvalu je njihov nastup i zanimljiv odabir napjeva koje su predstavili publici u Ivanić Gradu. Zahvaljujući medijskoj eksponiranosti (nastup Vokalista Lada pred Papom za vrijeme njegova posjeta Zagrebu) Svetoj žrtvi uskrsnici bio je napjev na koji je publika najzdušnije reagirala, pjevušeći zajedno s pjevačima za vrijeme izvedbe. Čestitam! 
9. Kulturno-umjetničko društvo “Kolo”, Donja Bebrina (7 tamburaša, 12 pjevača)

Svatovac – stari počimatelj, zvuči više kao „izvedba“, dakle treba i gledati i slušati i tek se onda može govoriti o glazbenim karakteristikama izvedbe. Iako je kontekst prilično dobro zamišljen njegova realizacija ostala je na nivou ideje ne ističući pri tome pjevanje kao najvažniju komponentu ovog nastupa. 
Bećarac – ponovno show, ponovno puno radnje, pokreta a najmanje pjevanja (više zviždanja i poskakivanja…) mislim da je samo problem na krivom fokusiranju jer prema glasovima možemo primijetiti da su to dobri pjevači, mladi potencijalni glasovi i stariji jako iskusni pjevački glasovi; dobri svirci koji su diskretno pratili ovu zanimljivu svadbu, za svaku pohvalu…
Kumova pratnja – mjera!!!... kad glumatanje samo sebi postane svrha onda to nije baš dobro, publika voli no da li je potrebno nekada i edukativno djelovati na publiku?!? Sjećam se prošlog nastupa ove skupine u Ivanić Gradu koji je također bio prikaz običaja (ribanje) ali na mnogo uvjerljiviji način, posebno pjevački.  
10. Vokalisti Lada, LADO, Zagreb

Deseta godišnjica smotre bila je prilikom pozivanja posebnog gosta koji će svojim nastupom na pravi način uveličati svečarsko raspoloženje. Vokalisti Lada svojim su nastupom dokazali kako vrhunski (urbani) vokalni ansambli, pa bili oni i „profesionalci“ s mnogo volje, energije i angažmana mogu na pravi način usvojiti a zatim i publici predstaviti različite tradicijske vokalne stilove i žanrove. Svoj nastup započeli su izvedbom slavonskog napjeva Ej, kiša pada kojeg Ladovci vežu uz sjećanje na osnivača ansambla Zvonimira Ljevakovića. Napjev iz Bošnjaka Ladovci u ansamblu prenose s generacije na generaciju, s istaknutog pjevača na istaknutog pjevača. U ovoj izvedbi svojim su glasovima i vođenjem briljirali dvojica istaknutih pjevača (Šokac, Begovac) uz impresivnu pratnju vješto izbalansiranih pratećih glasova. U sljedećem  napjevu Vokalisti su prezentirali arhaičan stil treskanja (ojkanja) tipičan za Dalmatinsku Zagoru, točnije njen trogirski dio (Blizna, Vinovac) koji je za ansambl prije više desetljeća postavio Ivan Ivančan. Ponovno je briljirao Krunoslav Šokac, čvrsto i sigurno vodeći izvedbu pri tom ornamentirajući glasom u nestandardnim intervalima tražeći pri tom perfektnu harmoniju poznatu samo zaista vrsnim pjevačima. U završnom dijelu nastupa Vokalisti su izveli dva napjeva iz Dalmacije (Jute san se zajubija, Sridu stabal u Dubravi). Pučki način pjevanja urbane Dalmacije u koji spadaju i crkveno pučko pjevanje ali i novije, klapsko pjevanje, glazbeni je stil koji u posljednjih desetak godina Lado istražuje i predstavlja kako na brojnim koncertima (božić, korizma) tako i na nosačima zvuka. Napjev Sridu stabal u Dubravi, izabran je kao homage nedavno preminulom Ljubi Stipišiću Delmati čije je djelo utkano u rad ansambla Lado, djelo glazbenog entuzijaste koje Vokalisti s posebnim zadovoljstvom i ponosom izvode. 
